pythainlp/thaigov-v2-corpus-22032023 huggingface dataset:
วันจันทร์ที่ 18 มกราคม 2564
รมว.วธ.เข้าร่วมการประชุมคณะกรรมการระดับชาติเพื่อเตรียมการจัดการประชุมผู้นำเขตเศรษฐกิจเอเปคและการประชุมที่เกี่ยวข้องในช่วงที่ประเทศไทยเป็นเจ้าภาพจัดการประชุมเอเปค ปี พ.ศ. ๒๕๖๕
รมว.วธ.เข้าร่วมการประชุมคณะกรรมการระดับชาติเพื่อเตรียมการจัดการประชุมผู้นำเขตเศรษฐกิจเอเปคและการประชุมที่เกี่ยวข้องในช่วงที่ประเทศไทยเป็นเจ้าภาพจัดการประชุมเอเปค ปี พ.ศ. ๒๕๖๕
วันที่ ๑๘ มกราคม ๒๕๖๔ เวลา ๑๓.๓๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม พร้อมด้วยนางยุพา ทวีวัฒนะกิจบวร ปลัดกระทรวงวัฒนธรรม เข้าร่วมการประชุมคณะกรรมการระดับชาติเพื่อเตรียมการจัดการประชุมผู้นำเขตเศรษฐกิจเอเปคและการประชุมที่เกี่ยวข้องในช่วงที่ประเทศไทยเป็นเจ้าภาพจัดการประชุมเอเปค ปี พ.ศ. ๒๕๖๕ ผ่านระบบการประชุมทางไกล (Zoom) โดยมีพลเอก ประยุทธ์ จันทร์โอชา นายกรัฐมนตรี เป็นประธานการประชุม ณ ห้องประชุม ๑ ชั้น ๘ กระทรวงวัฒนธรรม
วันจันทร์ที่ 18 มกราคม 2564
ปลัด พม. ฝากพ่อ แม่ ผู้ปกครอง ดูแลบุตรหลานที่บ้านอย่างใกล้ชิด ในช่วงโควิด-19
ปลัด พม. ฝากพ่อ แม่ ผู้ปกครอง ดูแลบุตรหลานที่บ้านอย่างใกล้ชิด ในช่วงโควิด-19
วันนี้ (18 ม.ค. 64) เวลา 14.00 น. ที่กระทรวงการพัฒนาสังคมและความมั่นคงของมนุษย์ (พม.) สะพานขาว กรุงเทพฯนางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) เปิดเผยว่า ขณะนี้มีการนำเสนอข่าวจำนวนมากเกี่ยวกับการกระทำความรุนแรงและล่วงละเมิดทางเพศกับเด็กและเยาวชน โดยเฉพาะในสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) ทำให้เด็กและเยาวชนต้องเรียนหนังสือออนไลน์และใช้ชีวิตในบ้านพักอาศัยตามมาตรการป้องกันการแพร่ระบาดของโรคโควิด-19 ซึ่งมีหลายครอบครัวที่พ่อ แม่ ผู้ปกครอง ต้องออกไปทำงานนอกบ้าน ทำให้ไม่มีคนคอยดูแลบุตรหลาน ทั้งนี้ ตนมีความห่วงใยสวัสดิภาพของเด็กและเยาวชนเหล่านี้โดยกระทรวง พม. มีภารกิจสำคัญในการปกป้องและคุ้มครองสวัสดิภาพเด็กและเยาวชน จึงขอย้ำเตือนพ่อ แม่ ผู้ปกครอง รวมทั้งเพื่อนบ้านและคนในชุมชน ช่วยกันเฝ้าระวัง สอดส่อง ดูแลพฤติกรรมบุตรหลานอย่างใกล้ชิด เพื่อป้องกันการถูกกระทำความรุนแรงและล่วงละเมิดทางเพศ นอกจากนี้ ยังขอให้อาสาสมัครพัฒนาสังคมและความมั่นคงของมนุษย์ (อพม.) เป็นหูเป็นตาช่วยกันดูแลสอดส่องและแจ้งเหตุแก่เจ้าหน้าที่ทันทีเมื่อเกิดเหตุ เพื่อให้เกิดการช่วยเหลือทันท่วงที
นางพัชรี กล่าวเพิ่มเติมว่า ทั้งนี้ หากพ่อ แม่ ผู้ปกครอง ประสบปัญหาบุตรหลาน ถูกกระทำความรุนแรงและล่วงละเมิดทางเพศ หรือพบเห็นปัญหาดังกล่าว สามารถขอความช่วยเหลือได้ที่ ศูนย์ช่วยเหลือสังคม สายด่วน พม. โทร. 1300 ตลอด 24 ชั่วโมง ซึ่งปัจจุบันศูนย์ช่วยเหลือสังคม สายด่วน พม. โทร. 1300 ได้ขยายการให้บริการทั่วประเทศ โทรที่ไหนติดที่นั่น เพื่อการช่วยเหลือได้อย่างรวดเร็วยิ่งขึ้น หรือติดต่อด้วยตนเองได้ที่สำนักงานพัฒนาสังคมและความมั่นคงมนุษย์จังหวัดทุกจังหวัด
วันจันทร์ที่ 18 มกราคม 2564
กสร. มุ่งมั่นเป็นองค์กรสีขาว ประกาศนโยบาย   “ไม่เสพ ไม่ค้า ไม่ผลิต ไม่เกี่ยวข้องกับยาเสพติดทุกประเภท”
กรมสวัสดิการและคุ้มครองแรงงาน ประกาศนโยบายการป้องกันและแก้ไขปัญหายาเสพติด พร้อมนำข้าราชการและบุคลากรในสังกัดปฏิญาณตน “ไม่เสพ ไม่ค้า ไม่ผลิต ไม่เกี่ยวข้องกับยาเสพติดทุกประเภท” สร้างองค์กรสีขาว พื้นที่ปลอดภัยยาเสพติด เป็นตัวอย่างที่ดีแก่นายจ้าง ลูกจ้าง
นายอภิญญา สุจริตตานันท์ อธิบดีกรมสวัสดิการและคุ้มครองแรงงาน (กสร.) เปิดเผยว่า การดำเนินภารกิจการป้องกันและแก้ไขปัญหายาเสพติดในสถานประกอบกิจการ ถือเป็นนโยบายที่ นายสุชาติ ชมกลิ่น รัฐมนตรีว่าการกระทรวงแรงงาน ให้ความสำคัญเป็นอย่างยิ่งด้วยรัฐบาลตระหนักเสมอว่าเศรษฐกิจและสังคมของประเทศจะเจริญก้าวหน้าได้ ต้องพัฒนาคุณภาพชีวิตของผู้ใช้แรงงานให้มีความมั่นคง มีความสุข มีสุขภาพดี อยู่ในครอบครัวและสภาพแวดล้อมที่ดีห่างไกลจากยาเสพติด ดังนั้น การที่จะผลักดันโครงการต่าง ๆ ที่เกี่ยวข้อง กับการป้องกันและแก้ไขปัญหายาเสพติดเข้าสู่สถานประกอบการให้ประสบผลสำเร็จได้นั้น กรมต้องแสดงความมุ่งมั่นในการสร้างองค์กรสีขาว เป็นพื้นที่ปลอดภัยยาเสพติด เพื่อสร้างความเชื่อมั่น สร้างการรับรู้แก่นายจ้าง ลูกจ้าง สถานประกอบกิจการ และประชาชนทั่วไป เพื่อเป็นต้นแบบ และเป็นตัวอย่างที่ดีในการรณรงค์ต่อต้านยาเสพติดในสถานที่ทำงาน
อธิบดี กสร. กล่าวเพิ่มเติมว่า การเป็นองค์กรต้นแบบที่ดี เพื่อให้สถานประกอบกิจการนำไปเป็นแบบอย่างในการป้องกันและแก้ไขปัญหายาเสพติด และทำให้สถานที่ทำงานเป็นพื้นที่ปลอดภัยจากยาเสพติดนั้นต้องสร้างจิตสำนึกให้แก่ข้าราชการและบุคลากรในสังกัด รวมถึงต้องประกาศนโยบายในเรื่องดังกล่าวเพื่อให้บุคลากรได้ร่วมกันขับเคลื่อนนโยบายด้านยาเสพติดให้เป็นรูปธรรม ดังนั้น กรมจึงได้กำหนดจัดโครงการ “กสร. สีขาว พื้นที่ปลอดภัยยาเสพติด” ซึ่งมีกิจกรรมสำคัญคือ การประกาศนโยบายของผู้บริหาร การปฏิญาณตนและแสดงออกเชิงสัญลักษณ์ของบุคลากรในสังกัด รวมถึงการสุ่มตรวจทดสอบหาสารเสพติดจากปัสสาวะของบุคลากรที่มาร่วมโครงการ ทั้งนี้ กรมจะดำเนินการตรวจหรือทดสอบหาสารเสพติดจากปัสสาวะของบุคลากรทั้งส่วนกลาง และส่วนภูมิภาคให้ครบ 100% ต่อไป สุดท้ายขอฝากไว้ว่า การป้องกันและแก้ไขปัญหาการแพร่ระบาดยาเสพติดในกลุ่มผู้ใช้แรงงาน ซึ่งเป็นพลังสำคัญในการขับเคลื่อนเศรษฐกิจของประเทศนั้น ทุกภาคส่วนของสังคมต้องร่วมมือกันจึงขอเชิญชวนให้สถานประกอบกิจการเข้าร่วมโครงการโรงงานสีขาว โดยสามารถขอรับคำปรึกษาได้ที่ สำนักงานสวัสดิการและคุ้มครองแรงงานกรุงเทพมหานครทุกพื้นที่ สำนักงานสวัสดิการและคุ้มครองแรงงานจังหวัดทุกจังหวัดทั่วประเทศ หรือกองสวัสดิการแรงงาน กรมสวัสดิการและคุ้มครองแรงงาน โทรศัพท์:0 2246 0080 หรือ สายด่วน 1506 กด 3
วันจันทร์ที่ 18 มกราคม 2564
รมว. พม. ชื่นชมและให้กำลังใจคุณไยไหม หญิงไทยสู้ชีวิตในฝรั่งเศส
รมว. พม. ชื่นชมและให้กำลังใจคุณไยไหม หญิงไทยสู้ชีวิตในฝรั่งเศส
วันนี้ (18 ม.ค. 64) เวลา 13.00 น. ที่ห้องประชุมชั้น 9 กระทรวงการพัฒนาสังคมและความมั่นคงของมนุษย์ สะพานขาว กรุงเทพฯ นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) ได้ไลน์วีดีโอพูดคุยและให้กำลังใจกับคุณพิสมัย อ็องเจอลินี (ไยไหม) หญิงไทยสู้ชีวิตวัย 42 ปี จากอำเภอบ้านแฮด จังหวัดขอนแก่น ที่ได้ไปใช้ชีวิตในต่างประเทศที่เมือง Digne les bains ประเทศฝรั่งเศส อยู่ห่างจากกรุงปารีสกว่า 800 กิโลเมตร ซึ่งคุณไยไหมได้ทำแฟนเพจ Facebook และ ช่อง YouTube ชื่อ "ไหมไทยในฝรั่งเศส" โดยมียอดผู้ติดตามหลายแสนคน
นายจุติ กล่าวต่อไปว่า เมื่อ 14 ปีที่แล้ว คุณไยไหมได้พบรักและแต่งงานกับสามีชาวฝรั่งเศส จากนั้นได้ย้ายไปอาศัยอยู่ที่ประเทศฝรั่งเศส ขณะนี้ มีลูกสาวด้วยกัน วัย 10 ขวบ คุณไยไหมได้ทำงานมาหลากหลายรูปแบบ โดยไม่เลือกงาน ทั้งงานในโรงงานร้านสะดวกซื้อ พนักงานเสริฟ ซักอบรีด และนวดแผนไทย ซึ่งปัจจุบัน ได้เปิดร้านขายอาหารทอดแบบไทยๆ ในเมืองเล็กๆของฝรั่งเศส ท่ามกลางความหนาวเย็นติดลบ 2 องศาเซลเซียส และสถานการณ์การแพร่ระบาดของโรคโควิด-19 แต่ด้วยอัธยาศัยการขายของคุณไยไหมที่มีความเป็นไทย เน้นการทักทายด้วยความเป็นกันเอง การไหว้กล่าวขอบคุณทั้งภาษาฝรั่งเศสและภาษาไทยและการจดจำลูกค้าได้ดี จึงสร้างความประทับใจให้กับลูกค้าเป็นอย่างมาก ซึ่งส่วนใหญ่เป็นผู้สูงอายุ อีกทั้งยังชอบใส่ชุดไทย เล่าเรื่องเมืองไทย และมีน้ำใจแบบไทยๆ ต่อทุกคน จนทำให้สื่อท้องถิ่นของฝรั่งเศสเข้ามาติดตามทำข่าว
นายจุติ กล่าวเพิ่มเติมว่า ตนขอชื่นชมและเป็นกำลังใจในการสู้ชีวิตของคุณไยไหม และได้แสดงออกซึ่งความเป็นไทยทั้งการพูดจา กิริยา มารยาท และการแต่งกาย เพื่อให้คนต่างชาติได้รับรู้และเข้าใจถึงความเป็นไทยในต่างแดน และขอเป็นกำลังใจในการสู้ชีวิตสำหรับคนไทยทุกคนในต่างประเทศ
วันจันทร์ที่ 18 มกราคม 2564
ลงนามถวายพระพร สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี
ลงนามถวายพระพร สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ พร้อมด้วยนายวีรศักดิ์ หวังศุภกิจโกศล รัฐมนตรีช่วยว่าการกระทรวงพาณิชย์ นายบุณยฤทธิ์ กัลยาณมิตรปลัดกระทรวงพาณิชย์และคณะผู้บริหารกระทรวงพาณิชย์ ลงนามถวายพระพร สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี เมื่อวันที่ 15 มกราคม 2564 ณ ศาลาสหทัยสมาคม ในพระบรมมหาราชวัง
วันจันทร์ที่ 18 มกราคม 2564
รมว.ยุติธรรม ให้การต้อนรับเอกอัครราชทูตสาธารณรัฐอิสลามอิหร่านประจำประเทศไทย  ส่งเสริมความร่วมมือในบริบทด้านยุติธรรม
รมว.ยุติธรรม ให้การต้อนรับเอกอัครราชทูตสาธารณรัฐอิสลามอิหร่านประจำประเทศไทย ส่งเสริมความร่วมมือในบริบทด้านยุติธรรม
ในวันจันทร์ที่ ๑๘ มกราคม ๒๕๖๔ เวลา ๑๐.๐๐ น.
ณ ห้องรับรอง ๓ - ๐๒ อาคารกระทรวงยุติธรรม ถนนแจ้งวัฒนะ เขตหลักสี่ กรุงเทพฯ
นายสมศักดิ์ เทพสุทิน รัฐมนตรีว่าการกระทรวงยุติธรรม
พร้อมด้วย ว่าที่ร้อยตรี ธนกฤต จิตรอารีย์รัตน์ เลขานุการรัฐมนตรีว่าการกระทรวงยุติธรรม
ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม และคณะ
ให้การต้อนรับ นายซัยยิด เรซา โนบัคตี (H.E. Mr. Seyed Reza Nobakhti)
เอกอัครราชทูตสาธารณรัฐอิสลามอิหร่านประจำประเทศไทย
ในโอกาสเข้าเยี่ยมคารวะและหารือข้อราชการร่วมกัน
โดยติดตามร่างความตกลงว่าด้วยความร่วมมือทางอาญาในการส่งผู้ร้ายข้ามแดน
ระหว่างราชอาณาจักรไทยและสาธารณรัฐอิสลามอิหร่าน
นอกจากนี้ เอกอัครราชทูตฯ ได้แจ้งความประสงค์ที่จะพัฒนาความร่วมมือ
ด้านการป้องกันและปราบปรามยาเสพติดกับฝ่ายไทย
โดยการหารือข้อราชการระหว่างกันในครั้งนี้นับเป็นการกระชับความสัมพันธ์
ระหว่างประเทศไทยและอิหร่านให้แน่นแฟ้นยิ่งขึ้น
อีกทั้งยังเป็นการส่งเสริมความร่วมมือในบริบทด้านยุติธรรมให้มีความก้าวหน้ามากขึ้นอีกด้วย
วันจันทร์ที่ 18 มกราคม 2564
สรรพากรปรับโฉม My Tax Account ผู้เสียภาษีสามารถตรวจเช็คข้อมูลค่าลดหย่อนบนระบบได้ด้วยตนเอง รวม 9 รายการ
กรมสรรพากรพัฒนาระบบ My Tax Account ใหม่ ช่วยให้ผู้เสียภาษีเข้าถึงข้อมูลและบริการบนอินเทอร์เน็ต ตรวจสอบข้อมูลค่าลดหย่อนต่างๆ ด้วยตนเองได้ถึง 9 รายการ ก่อนยื่นแบบ ภ.ง.ด.90 หรือ ภ.ง.ด.91 ตรวจสอบสถานะการขอคืนภาษี และการนำส่งเอกสารหลักฐานประกอบขอคืนภาษี
กรมสรรพากรพัฒนาระบบ My Tax Account ใหม่ ช่วยให้ผู้เสียภาษีเข้าถึงข้อมูล และบริการบนเครือข่ายอินเทอร์เน็ต ตรวจสอบข้อมูลค่าลดหย่อนต่างๆ ด้วยตนเองได้ถึง 9 รายการ ก่อนยื่นแบบ ภ.ง.ด.90 หรือ ภ.ง.ด.91 ตรวจสอบสถานะการขอคืนภาษี และการนำส่งเอกสารหลักฐานประกอบการขอคืนภาษี พร้อมเพิ่มระบบรักษาความปลอดภัยของข้อมูลให้เข้มขึ้น
นางสมหมาย ศิริอุดมเศรษฐ ที่ปรึกษาด้านยุทธศาสตร์การจัดเก็บภาษี (กลุ่มธุรกิจพลังงาน) ในฐานะโฆษกกรมสรรพากร เปิดเผยว่า “เพื่อเป็นการอำนวยความสะดวกให้กับผู้เสียภาษี กรมสรรพากรได้พัฒนาระบบ My Tax Account ให้เป็นช่องทางเข้าถึงข้อมูลและบริการที่เกี่ยวข้องกับผู้เสียภาษีบนเครือข่ายอินเทอร์เน็ต ระบบนี้ช่วยให้ผู้เสียภาษีตรวจสอบข้อมูลค่าลดหย่อนต่างๆ ด้วยตนเองก่อนการยื่นแบบแสดงรายการ โดยได้เพิ่มข้อมูล ค่าลดหย่อนรวมเป็น 9 รายการ ประกอบด้วย เงินสมทบกองทุนประกันสังคม เบี้ยประกันสุขภาพของผู้มีเงินได้ เงินบริจาคผ่านระบบ e-Donation เงินสะสมกองทุนบำเหน็จบำนาญข้าราชการ (กบข.) เบี้ยประกันชีวิต เบี้ยประกันชีวิตแบบบำนาญ เบี้ยประกันสุขภาพบิดา มารดา ดอกเบี้ยเงินกู้ยืมเพื่อซื้อ เช่าซื้อ หรือสร้างที่อยู่อาศัย (กรณีกู้คนเดียว) และเงินสะสมกองทุนการออมแห่งชาติ (กอช.) รวมทั้งข้อมูลเงินได้พึงประเมินตามมาตรา 40 (1) แห่งประมวลรัษฎากร สำหรับข้าราชการ และภาษีเงินได้หัก ณ ที่จ่าย ที่ได้รับจากกรมบัญชีกลาง ผู้เสียภาษีสามารถนำข้อมูลที่ปรากฏในระบบ My Tax Account ไปใช้ประกอบการยื่นแบบแสดงรายการภาษี ภ.ง.ด.90 หรือ ภ.ง.ด.91 ได้ทันที โดยไม่ต้องกรอกข้อมูลซ้ำ รวมทั้งสามารถตรวจสอบสถานะการขอคืนภาษี และการนำส่งเอกสารหลักฐานเพื่อประกอบการพิจารณาคืนภาษีได้อีกด้วย”
โฆษกกรมสรรพากร กล่าวเพิ่มเติมว่า “สำหรับข้อมูลที่แสดงบนระบบ My Tax Account เป็นข้อมูลที่กรมสรรพากรได้รับจากหน่วยงานภายนอกหากพบว่าไม่ถูกต้อง ไม่ครบถ้วน ผู้เสียภาษีสามารถติดต่อ ไปยังหน่วยงานที่ส่งข้อมูลให้แก่กรมสรรพากรได้ ที่สำคัญกรมสรรพากรได้พัฒนาระบบการยืนยันตัวตน เพื่อยกระดับการคุ้มครองข้อมูลส่วนบุคคลให้มีความปลอดภัย ป้องกันการสวมรอยในการเข้าทำรายการ เพราะนอกจากการเข้าใช้งานโดยกรอก Username และ Password ของระบบ e-Filing พร้อมทั้งระบุ Laser ID หลังบัตรประจำตัวประชาชน (กรณีบุคคลธรรมดาสัญชาติไทย) แล้ว ยังมีการยืนยันตัวตนด้วยรหัส One Time Password (OTP) เพิ่มขึ้น เพื่อให้เจ้าของข้อมูลมั่นใจในความปลอดภัยของข้อมูลมากยิ่งขึ้นด้วย”
หากมีข้อสงสัยสามารถสอบถามรายละเอียดได้ที่สำนักงานสรรพากรทุกแห่งทั่วประเทศ หรือศูนย์สารนิเทศสรรพากร (RD Intelligence Center) โทร. 1161
กรมสรรพากร สำนักงานเลขานุการกรม ส่วนประชาสัมพันธ์
โทร. 0 2272 9529-30 โทรสาร 0 2617 3324
หรือศูนย์สารนิเทศสรรพากร 1161 (RD Intelligence Center)
วันจันทร์ที่ 18 มกราคม 2564
ผู้เสียหายคดีแชร์ Forex-๓D เข้าขอบคุณ รมว.ยุติธรรม ไม่ทิ้งคดี ด้าน รมว.ยุติธรรม ขอให้ผู้เสียหายที่ตกหล่นรีบเข้ามาแจ้งความ ให้ข้อมูลภายใน ๓ สัปดาห์เพราะหากคดีสิ้นสุดแล้วและมีการเฉล
ผู้เสียหายคดีแชร์ Forex-๓D เข้าขอบคุณ รมว.ยุติธรรม ไม่ทิ้งคดี ด้าน รมว.ยุติธรรม ขอให้ผู้เสียหายที่ตกหล่นรีบเข้ามาแจ้งความ ให้ข้อมูลภายใน ๓ สัปดาห์เพราะหากคดีสิ้นสุดแล้วและมีการเฉลี่ยทรัพย์คืน
ในวันจันทร์ที่ ๑๘ มกราคม ๒๕๖๔ เวลา ๑๐.๐๐ น. ณ ห้องแถลงข่าว ชั้น ๒ อาคารกระทรวงยุติธรรมแห่งใหม่ นายรณณรงค์ แก้วเพ็ชร ประธานเครือข่ายรณรงค์ทวงคืนความยุติธรรมในสังคม พร้อมตัวแทนผู้เสียหายจากการหลอกลวงให้ร่วมลงทุนแชร์ Forex-๓D นำดอกไม้เข้าขอบคุณ นายสมศักดิ์ เทพสุทิน รัฐมนตรีว่าการกระทรวงยุติธรรม ว่าที่ร้อยตรี ธนกฤต จิตรอารีย์รัตน์ เลขานุการรัฐมนตรีว่าการกระทรวงยุติธรรม ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม และเจ้าหน้าที่กรมสอบสวนคดีพิเศษ ที่สามารถจับกุม นายอภิรักษ์ โกฎธิ ผู้บริหารบริษัท FOREX-๓D ผู้ต้องหาตามหมายจับคดีแชร์ลูกโซ่ FOREX หลังจากหลบหนีคดีเกือบ ๒ ปี พร้อมยื่นหนังสือขอให้ตรวจสอบบุคคลรอบข้างของนายอภิรักษ์ เพราะเกรงว่าจะมีการถ่ายโอนเงินไปยังบุคคลที่ ๓ เนื่องจากทรัพย์สินที่ถูกยึดมามีเพียง ๑,๑๐๐ ล้านบาท จากความเสียหายทั้งหมด กว่า ๒ พันล้านบาท
นายสมศักดิ์ เทพสุทิน รัฐมนตรีว่าการกระทรวงยุติธรรม ระบุว่า การจับกุมนายอภิรักษ์ ใช้เวลาในการติดตามตัวอยู่นาน เนื่องจากนายอภิรักษ์หลบหนีออกไปนอกประเทศ ก่อนที่จะลักลอบกลับเข้ามา จนสามารถจับกุมได้เมื่อ วันที่ ๑๕ มกราคม ที่ผ่านมา โดยขณะนี้มีผู้เสียหายกลุ่มแรก กว่า ๘ พันคน ทรัพย์สินกว่า ๒ พันล้านบาท เข้าสู่กระบวนการและให้ปากคำกับดีเอสไอเรียบร้อยแล้ว ซึ่งทราบว่ายังมีผู้เสียหายมากกว่านี้อีก จึงขอให้ผู้เสียหายที่ตกหล่นรีบเข้ามาแจ้งความ ให้ข้อมูลภายใน ๓ สัปดาห์ เพราะหากคดีสิ้นสุดแล้วและมีการเฉลี่ยทรัพย์คืนก็จะเกิดปัญหาไม่สามารถได้รับเงินคืนได้
ส่วนที่มีการยื่นให้เร่งรัดการตรวจสอบบุคคลรอบข้างของผู้ต้องหา จะเร่งดำเนินการ เพื่อให้เกิดความชัดเจนและโปร่งใส และขณะนี้ นายอภิรักษ์ ถูกคุมตัวที่เรือนจำพิเศษกรุงเทพมหานคร
นายปิยะศิริ วัฒนวรางกูล ผู้อำนวยการกองคดีธุรกิจการเงินนอกระบบ กรมสอบสวนคดีพิเศษ (ดีเอสไอ) กล่าวว่า สำนวนคดีแรกพนักงานอัยการได้ส่งสอบไปแล้วกว่า ๘ พันราย ซึ่งขณะนี้อัยการได้ส่งสำนวนกลับมาให้ดีเอสไอเป็นระยะเวลา ๓ สัปดาห์ เพื่อเปิดโอกาสให้ผู้เสียหายเข้ามาแจ้งความเพิ่มเติม พร้อมกันนี้จะใช้เวลาอีก ๔ เดือน ในการตรวจสอบเส้นทางการเงินและบัญชีทรัพย์สินของบุคคลที่เกี่ยวข้องทั้งหมด ที่ต้องใช้เวลานานเนื่องจากคาดว่าผู้ต้องหามีการโอนถ่ายทรัพย์สินไปในหลายรูปแบบ ซึ่งจะต้องสอบอย่างละเอียด หากบุคคลนั้นไม่สามารถตอบที่มาของทรัพย์สิน จะดำเนินการยึดทรัพย์ทันที ส่วนขณะนี้มีบุคคลสาธารณะ ดารา ที่มีชื่อเสียงอีก ๖ คน ที่ขณะนี้ยังอยู่ในฐานะผู้เสียหาย เข้ามาให้ปากคำเพิมเติ่ม
นายรณณรงค์ แก้วเพ็ชร ประธานเครือข่ายรณรงค์ทวงคืนความยุติธรรมในสังคม ระบุว่า เหลือเพียงอีก ๓ สัปดาห์ที่ดีเอสไอ เพิ่มเวลาในการให้ผู้เสียหายในคดีนี้เข้ามาแจ้งความเพิ่มเติม จึงอยากให้ ดารา บุคคลสาธารณะ หรือประชาชนทั่วไปที่ได้รับความเสียหายรีบเข้ามาแจ้งความ
ทั้งนี้ นายอภิรักษ์ ถูกแจ้งข้อกล่าวหา ใน ๓ คดี คือ คดีฉ้อโกงประชาชน พรบ. คอมพิวเตอร์ และฟอกเงิน
วันจันทร์ที่ 18 มกราคม 2564
ปลัดวธ. นำข้าราชการประกาศเจตจำนงสุจริตและแสดงสัญลักษณ์ต่อต้านการทุจริตทั่วประเทศ
ปลัดวธ. นำข้าราชการประกาศเจตจำนงสุจริตและแสดงสัญลักษณ์ต่อต้านการทุจริตทั่วประเทศ
เมื่อเร็วๆนี้ นางยุพา ทวีวัฒนะกิจบวร ปลัดกระทรวงวัฒนธรรม ได้นำผู้บริหารสำนักงานปลัดกระทรวงวัฒนธรรม และวัฒนธรรมจังหวัด ร่วมการประกาศเจตจำนงสุจริตและแสดงสัญลักษณ์ต่อต้านการทุจริตของกระทรวงวัฒนธรรม ผ่านระบบ video conference ไปยังสำนักงานวัฒนธรรมจังหวัดทั่วประเทศ โดยปลัดกระทรวงวัฒนธรรม ได้กล่าวนำแสดงเจตจำนงสุจริต และร่วมทำสัญลักษณ์ต่อต้านการทุจริตของสำนักงานปลัดกระทรวงวัฒนธรรมโดยพร้อมเพรียงกัน มีนายกิตติพันธ์ พานสุวรรณ รองปลัดกระทรวงวัฒนธรรม นายประสพ เรียงเงิน รองปลัดกระทรวงวัฒนธรรม นายกฤษฎา คงคะจันทร์ หัวหน้าผู้ตรวจราชการกระทรวงวัฒนธรรม ผู้ตรวจราชการกระทรวงวัฒนธรรม ผู้บริหาร วัฒนธรรมจังหวัด และเจ้าหน้าที่ที่เกี่ยวข้องเข้าร่วม ณ ศูนย์ประชุม ชั้น ๘ กระทรวงวัฒนธรรม และสำนักงานวัฒนธรรมจังหวัดทั่วประเทศ
ปลัดกระทรวงวัฒนธรรม ได้ร่วมประกาศเจตจำนงว่า จะน้อมนำพระบรมราโชวาทของพระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว ที่ทรงพระราชทานแก่ข้าราชการพลเรือนมาเป็นหลักยึดในการปฏิบัติหน้าที่ราชการ โดยจะใฝ่หาความรู้ในการปฏิบัติงานทั้งความรู้ในหลักวิชาการ ความรู้ในการบริหารงานตามภาระหน้าที่ และความรู้คิดวินิจฉัยที่ถูกต้องด้วยเหตุผล หลักวิชาและหลักธรรม พร้อมทั้งนำมาใช้ในการบริหาร ปฏิบัติงานของแผ่นดินให้สำเร็จตรงตามเป้าหมายด้วยความถูกต้องเป็นธรรม โปร่งใสและเป็นไปตามหลักธรรมาภิบาล พร้อมทั้งไม่ให้และไม่รับของขวัญ ของกำนัลทุกชนิดจากการปฏิบัติหน้าที่ ยึดมั่นในผลประโยชน์ของประเทศชาติและประชาชน เพื่อความมั่นคง มั่งคั่ง และยั่งยืนของราชอาณาจักรไทยสืบไป
วันจันทร์ที่ 18 มกราคม 2564
ยก 2 เกาะ เป็นพื้นที่คุ้มครองทรัพยากรทางทะเล
...
หากจะพูดถึง จ.นครศรีธรรมราช และ จ.ปัตตานี
หลายคนอาจจะนึกถึงวัดที่ศักดิ์สิทธิ์
หรือศิลปวัฒนธรรมที่มีเอกลักษณ์ของภาคใต้
แต่รู้หรือไม่ว่า? ทั้ง 2 จังหวัดก็มี “เกาะ” ที่สวยงาม
.
“เกาะกระ” ตั้งอยู่ใน อ.ปากพนัง จ.นครศรีธรรมราช
เป็นพื้นที่ที่มีแนวปะการังสวยงาม สภาพสมบูรณ์
เป็นแหล่งวางไข่ของเต่าตนุ และเต่ากระ
สัตว์น้ำที่ต้องอนุรักษ์ เพื่อป้องกันการสูญพันธุ์
.
“เกาะโลซิน” ตั้งอยู่ในพื้นที่ จ.ปัตตานี
เป็นเกาะที่เล็กที่สุดในประเทศไทย
มีภูเขาหินปูนอยู่ใต้น้ำ แต่มีส่วนที่โผล่พ้นน้ำเพียงเล็กน้อย
มีแนวปะการังที่อุดมสมบูรณ์
และยังเป็นแหล่งก๊าซธรรมชาติที่สำคัญอีกด้วย
.
ดังนั้น เพื่อคุ้มครองทรัพยากรทางทะเลและชายฝั่ง
สงวนรักษาไว้ซึ่งสภาพธรรมชาติเดิม
ให้เป็นแหล่งที่อยู่อาศัยและขยายพันธุ์ของปะการัง
และสัตว์ทะเลหายาก
.
รัฐบาลจึงได้เห็นชอบร่างกฎกระทรวง
กำหนดให้บริเวณหมู่เกาะกระ อ.ปากพนัง จ.นครศรีธรรมราช
และบริเวณเกาะโลซิน อ.ปะนาเระ จ.ปัตตานี
เป็นพื้นที่คุ้มครองทรัพยากรทางทะเลชายฝั่ง
.
ห้ามทำกิจกรรมต่าง ๆ เช่น ทิ้งขยะมูลฝอย สิ่งปฏิกูล
ปล่อยน้ำเสีย สารแขวนลอย ตะกอนแขวนลอย
ทำเหมืองแร่ในทะเล สำรวจ ขุด ถมทะเล
ทิ้งสมอเรือ และให้ควบคุมเรือเข้าออก เป็นต้น
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันจันทร์ที่ 18 มกราคม 2564
พม. ร่วมประชุมเตรียมการจัดการประชุมผู้นำเขตเศรษฐกิจเอเปค และการประชุมที่เกี่ยวข้อง ในช่วงที่ประเทศไทยเป็นเจ้าภาพ ปี พ.ศ. 2565
พม. ร่วมประชุมเตรียมการจัดการประชุมผู้นำเขตเศรษฐกิจเอเปค และการประชุมที่เกี่ยวข้อง ในช่วงที่ประเทศไทยเป็นเจ้าภาพ ปี พ.ศ. 2565
วันนี้ (18 ม.ค. 64) เวลา 13.30 น. นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) พร้อมด้วยนางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) และนางจินตนา จันทร์บำรุง อธิบดีกรมกิจการสตรีและสถาบันครอบครัว ร่วมการประชุมคณะกรรมการระดับชาติเพื่อเตรียมการจัดการประชุมผู้นำเขตเศรษฐกิจเอเปค และการประชุมที่เกี่ยวข้อง ในช่วงที่ประเทศไทยเป็นเจ้าภาพจัดการประชุมเอเปค ปี พ.ศ. 2565 ครั้งที่ 1/2564 โดยมีพลเอก ประยุทธ์ จันทร์โอชา นายกรัฐมนตรี เป็นประธานการประชุม ผ่านระบบการประชุมทางไกล (Zoom Application) ณ ห้องประชุม ชั้น 9 กระทรวง พม. สะพานขาว ถนนกรุงเกษม กรุงเทพฯ
นายจุติ กล่าวว่า การประชุมครั้งนี้ นายกรัฐมนตรีได้มอบนโยบายเตรียมการและการดำเนินการในการเป็นเจ้าภาพเอเปคของไทย โดยที่ประชุมได้พิจารณาให้ความเห็นชอบต่อแผนจัดการประชุม แนวทาง และกรอบระยะเวลาที่ไทยจะเป็นเจ้าภาพจัดการประชุมเขตเศรษฐกิจเอเปคในช่วงปี 2565 และให้ความเห็นชอบต่อการแต่งตั้งคณะอนุกรรมการทั้ง 4 ด้าน ประกอบด้วยคณะอนุกรรมการด้านสารัตถะ ด้านพิธีการและอำนวยการ ด้านการรักษาความปลอดภัยและจราจร และด้านประชาสัมพันธ์ พร้อมทั้งมอบหมายภารกิจแก่อนุกรรมการแต่ละด้านดำเนินการหารือในรายละเอียดต่อไป ทั้งนี้ คณะกรรมการระดับชาติชุดดังกล่าว ได้กำหนดการประชุมหารือครั้งที่ 2/2564 ในช่วงเดือนมิถุนายน - กรกฎาคม 2564
นายจุติ กล่าวต่อไปว่า สำหรับการประชุมเอเปค ประกอบด้วยการประชุมสำคัญแบ่งออกเป็น 3 ประเภท คือ 1) การประชุมระดับนโยบาย คือ การประชุมผู้นำเขตเศรษฐกิจเอเปค การประชุมรัฐมนตรีเอเปค (ต่างประเทศและพาณิชย์) การประชุมรัฐมนตรีการค้าเอเปค การประชุมรัฐมนตรีการคลังเอเปค และการประชุมรัฐมนตรีรายสาขาต่าง ๆ 2) การประชุมระดับปฏิบัติ ได้แก่ การประชุมเจ้าหน้าที่อาวุโสเอเปค การประชุมระดับคณะกรรมการและคณะทำงานต่าง ๆ และ 3) การประชุมภาคเอกชนได้แก่ การประชุมสภาที่ปรึกษาทางธุรกิจเอเปค (APEC Business Advisory Council หรือ ABAC)
นายจุติ กล่าวเพิ่มเติมว่า ทั้งนี้ ในส่วนของกระทรวง พม. จะเป็นเจ้าภาพจัดการประชุมเอเปคด้านสตรีและเศรษฐกิจ ประจำปี 2565 (Women and the Economy Forum 2022: WEF2022) ซึ่งประกอบด้วย การประชุมหุ้นส่วนเชิงนโยบายด้านการเพิ่มการมีส่วนร่วมของสตรีในระบบเศรษฐกิจ (PPWE) การประชุมสภาคณะผู้บริหารหุ้นส่วนเชิงนโยบายด้านการเพิ่มการมีส่วนร่วมของสตรีในระบบเศรษฐกิจ (PPWE Management Council Meeting : PMCM) การประชุมระหว่างภาครัฐและเอกชน ด้านสตรีและเศรษฐกิจ (Public Private Dialogue on Women and the Economy : PPDWE) และการประชุมระดับสูงสำหรับผู้กำหนดนโยบายด้านสตรีและเศรษฐกิจ (ระดับรัฐมนตรี) (High Level Policy Dialogue on Women and the Economy : HLPDWE)
วันจันทร์ที่ 18 มกราคม 2564
เตือนอย่าหลงเชื่อ แอปฯ ลงทะเบียน "เราชนะ"
...
แจ้งเตือนประชาชน ระวังตกเป็นเหยื่อข่าวปลอม
จากกรณีที่ได้มีการเผยแพร่ข่าว
ลงทะเบียนผ่าน "แอปพลิเคชันเราชนะ"
โดยยืนยันว่า แอปฯ ดังกล่าว “ไม่เกี่ยวข้อง”
กับโครงการ “เราชนะ” แต่อย่างใด
.
สำหรับโครงการเราชนะ หรือมาตรการเยียวยา
ผู้ได้รับผลกระทบจากโรคโควิด-19 ระลอกใหม่
จะเสนอให้ ครม. พิจารณาในสัปดาห์นี้
จึงจะมีรายละเอียดที่ชัดเจนออกมา
.
ดังนั้น เมื่อรับรู้ข่าวสารต่าง ๆ ก่อนปักใจเชื่อ
ควรตรวจสอบหาแหล่งที่ของข่าว ให้ชัดเจน
และไม่ส่งต่อ หรือแชร์ข้อมูลต่าง ๆ
ให้เกิดความสับสน และความเข้าใจผิด
.
รัฐบาลขอเตือนผู้ที่มีพฤติกรรมแอบอ้าง
และเจตนาหลอกลวงให้ประชาชนเข้าใจผิด
หยุดการกระทำดังกล่าว
หากพบว่ามีการกระทำความผิด
จะดำเนินการตามกฎหมายทันที
#ไทยคู่ฟ้า #รวมไทยสร้างชาติ #ร่วมต้านโควิด19
-------------------
อัลบั้มภาพ
ข่าวที่เกี่ยวข้อง
ไขข้อข้องใจ! ทีมพัฒนาแอปหมอชนะยุติบทบาท
ฝึกฟรี! จบแล้วมีงานทำ หลักสูตรดูแลผู้สูงอายุ
ยก 2 เกาะ เป็นพื้นที่คุ้มครองทรัพยากรทางทะเล
รับรอง! รพ. สนาม มีมาตรฐานและปลอดภัย
นั่งรถไฟวิถีใหม่ จองก่อน 3 วัน - เว้นระยะห่าง
วันจันทร์ที่ 18 มกราคม 2564
คกก. อนุรักษ์และพัฒนากรุงรัตนโกสินทร์และเมืองเก่า ประกาศเพิ่ม 3 เมือง เมืองเก่าอุทัยธานี เมืองเก่าตรัง เมืองเก่าฉะเชิงเทรา เป็นเขตพื้นที่เมืองเก่า ส่งเสริมคุณค่าทางมรดกทางวัฒนธรรม
คกก. อนุรักษ์และพัฒนากรุงรัตนโกสินทร์และเมืองเก่า ประกาศเพิ่ม 3 เมือง เมืองเก่าอุทัยธานี เมืองเก่าตรัง เมืองเก่าฉะเชิงเทรา เป็นเขตพื้นที่เมืองเก่า ส่งเสริมคุณค่าทางมรดกทางวัฒนธรรมเก่า
วันนี้ (18 ม.ค. 63) เวลา 10.00 น. ณ ห้องประชุม 301 ตึกบัญชาการ 1 ทำเนียบรัฐบาล พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะกรรมการอนุรักษ์และพัฒนากรุงรัตนโกสินทร์และเมืองเก่า ครั้งที่ 1/2564 ผ่านระบบ Video Conference โดยที่ประชุมมีมติเห็นชอบให้ประกาศเขตพื้นที่เมืองเก่าเพิ่มเติม 3 เมือง ประกอบไปด้วย เมืองเก่าอุทัยธานี เมืองเก่าตรัง และเมืองเก่าฉะเชิงเทรา ตามระเบียบสำนักนายกรัฐมนตรี ว่าด้วยการอนุรักษ์และพัฒนากรุงรัตนโกสินทร์และเมืองเก่า พ.ศ. 2546
พร้อมกันนี้ ที่ประชุมมีมติเห็นชอบแนวทางการอนุรักษ์และพัฒนาเมืองเก่า ครอบคลุมพื้นที่บริเวณสำคัญของเมืองเก่าแต่ละเมืองด้วย เช่น เมืองเก่าอุทัยธานี จะครอบคลุมวัดอุโปสถาราม เขาสะแกรัง ย่านชุมชนตรอกยาจีน และชุมชนชาวแพแม่น้ำสะแกกรัง เมืองเก่าตรัง จะครอบคลุมบ้านพักผู้ว่าราชการจังหวัดตรัง วิหารคริสตจักรตรัง อาคารสโมสรข้าราชการ หอนาฬิกาจังหวัดตรัง สถานีรถไฟตรัง และตึกแถวย่านประวัติศาสตร์ทับเที่ยง และเมืองเก่าฉะเชิงเทรา ครอบคลุมป้อมและกำแพงเมืองฉะเชิงเทราบริเวณริมฝั่งแม่น้ำบางปะกง วัดโสธรวรารามวรวิหาร ศาลหลักเมืองฉะเชิงเทรา ตำหนักกรมหมื่นมรุพงษ์ศิริพัฒน์ อนุสาวรีย์พระยาศรีสุนทรโวหาร อาคารไม้สัก 100 ปี และย่านการค้าตลาดสดทรัพย์สินพระมหากษัตริย์ รวมถึงเมืองเก่าฉะเชิงเทราได้พิจารณาเพิ่มเติมการกำหนดขอบเขตพื้นที่ต่อเนื่องเป็นระยะ 200 เมตรจากขอบเขตพื้นที่เมืองเก่าให้สอดรับกับแผนพัฒนาพื้นที่ตามแผนการดำเนินโครงการเขตพัฒนาพิเศษตะวันออก (Eastern Economic Corridor: EEC) อีกด้วย
ทั้งนี้ ที่ประชุมได้มีมติเห็นชอบแผนแม่บทและผังแม่บทการอนุรักษ์และพัฒนาบริเวณเมืองเก่า 5 เมือง ได้แก่ เมืองเก่าสกลนคร เมืองเก่าระนอง เมืองเก่าราชบุรี เมืองเก่าตาก และเมืองเก่าแพร่ เพื่อนำเสนอคณะรัฐมนตรีต่อไป โดยรองนายกรัฐมนตรีย้ำให้ทุกจังหวัดที่เป็นเขตพื้นที่เมืองเก่านำแผนแม่บทฯ ไปขับเคลื่อนเพื่ออนุรักษ์และพัฒนามรดกวัฒนธรรมเมืองเก่าต่อไป
....................
กลุ่มประชาสัมพันธ์และเผยแพร่ สำนักโฆษก
วันศุกร์ที่ 8 มกราคม 2564
​รมว.ทส. ลงพื้นที่พิษณุโลก “กำชับเข้มต้องเป็นไปตามมาตรการของศูนย์บริหารสถานการณ์โควิด-19 (ศบค.) ควบคู่กับการเร่งแก้ไขปัญหาด้านทรัพยากรธรรมชาติและสิ่งแวดล้อมให้กับประชาชน”
​รมว.ทส. ลงพื้นที่พิษณุโลก “กำชับเข้มต้องเป็นไปตามมาตรการของศูนย์บริหารสถานการณ์โควิด-19 (ศบค.) ควบคู่กับการเร่งแก้ไขปัญหาด้านทรัพยากรธรรมชาติและสิ่งแวดล้อมให้กับประชาชน”
รมว.ทส. ลงพื้นที่พิษณุโลก “กำชับเข้มต้องเป็นไปตามมาตรการของศูนย์บริหารสถานการณ์โควิด-19 (ศบค.) ควบคู่กับการเร่งแก้ไขปัญหาด้านทรัพยากรธรรมชาติและสิ่งแวดล้อมให้กับประชาชน”
วันนี้ (8 ม.ค.64) เวลา 09.00 น. นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม (รมว.ทส.) พร้อมด้วย นายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม (ปกท.ทส.) ลงพื้นที่ตรวจเยี่ยมการทำงานของเจ้าหน้าที่สำนักงานทรัพยากรธรรมชาติและสิ่งแวดล้อมจังหวัดพิษณุโลก เพื่อให้ขวัญกำลังใจ พร้อมรับฟังบรรยายสรุปการดำเนินงานและมอบแนวทางในการดำเนินงาน ภายใต้สถานการณ์การป้องกันและเฝ้าระวังการแพร่ระบาดโควิด-19 ตามมาตรการของศูนย์บริหารสถานการณ์โควิด-19 (ศบค.) ในแต่ละจังหวัดอย่างเคร่งครัด
โดย รมว.ทส. ได้เน้นย้ำให้ เจ้าหน้าที่ทุกคนปฏิบัติตามมาตรการของศูนย์บริหารสถานการณ์โควิด-19 (ศบค.) ของแต่ละจังหวัด รวมถึงประกาศของกระทรวงทรัพยากรธรรมชาติและสิ่งแวดล้อม และขอให้กำหนดแนวทางการปฏิบัติงานที่บ้าน (Work from Home) หรือการเหลื่อมเวลาการปฏิบัติงานให้ชัดเจน เพื่อรักษาสมรรถนะและเป้าหมายการทำงานให้ได้ตามแผนงานอย่างมีประสิทธิภาพเช่นเดิม และเร่งป้องกัน แก้ไขปัญหาความเดือดร้อนของประชาชน โดยมี นายธีรัชสิทธิ์ วงศ์วาน ผู้อำนวยการสำนักงานฯ ให้การต้อนรับและรายงานผลการดำเนินงาน พร้อมด้วย ข้าราชการ พนักงาน และเจ้าหน้าที่ ทสจ.พล. นอกจากนี้ รมว.ทส. และ ปกท.ทส. ได้ปลูกต้นรวงผึ้งบริเวณหน้าสำนักงานฯ ในโอกาสนี้ด้วย
วันศุกร์ที่ 8 มกราคม 2564
ผลการปราบปรามผู้กระทำผิดกฎหมายสรรพสามิตประจำปีงบประมาณ พ.ศ. 2564 ระหว่างวันที่ 30 ธันวาคม 2563 - 7 มกราคม 2564
ผลการปราบปรามผู้กระทำผิดกฎหมายสรรพสามิตประจำปีงบประมาณ พ.ศ.2564 ระหว่างวันที่ 30 ธันวาคม 2563 - 7 มกราคม 2564 พบการกระทำผิด จำนวน 351 คดี คิดเป็นเงินค่าปรับ 5.61 ล้านบาท
นายณัฐกร อุเทนสุต ผู้อำนวยการสำนักแผนภาษี รักษาการในตำแหน่งที่ปรึกษาด้านพัฒนาระบบควบคุมทางสรรพสามิต ในฐานะโฆษกกรมสรรพสามิต เปิดเผยว่า ได้ดำเนินงานตามมาตรการเชิงรุกในการป้องกันและปราบปรามผู้กระทำผิดกฎหมายสรรพสามิตตามพระราชบัญญัติภาษีสรรพสามิต พ.ศ. 2560 และจูงใจผู้ที่อยู่นอกระบบให้เข้ามาสู่ระบบภาษี ซึ่งที่ผ่านมา กรมสรรพสามิตได้จัดทำแผนเฉพาะกิจปราบปรามผู้กระทำผิดกฎหมายสรรพสามิตโดยระดมกำลังเจ้าหน้าที่ชุดเฉพาะกิจจากสำนักตรวจสอบ ป้องกันและปราบปราม และเจ้าหน้าที่สรรพสามิต พื้นที่ทั่วประเทศพร้อมสนธิกำลังกับหน่วยงานที่เกี่ยวข้องร่วมกันตรวจสอบและปราบปรามการกระทำผิดกฎหมายสรรพสามิตตามพื้นที่เป้าหมายที่คาดว่าอาจมีการกระทำผิด เพื่อสร้างความเป็นธรรม โปร่งใส และ ความมั่นใจให้แก่ผู้ประกอบการที่เสียภาษีโดยสุจริต และเพื่อเป็นมาตรการเสริมทางอ้อมในการดูแลสุขภาพของผู้บริโภคให้บริโภคสินค้าที่ปลอดภัยและได้มาตรฐาน
สำหรับผลการปราบปรามผู้กระทำผิดกฎหมายสรรพสามิตทั่วประเทศ ปีงบประมาณ 2564 (ระหว่างวันที่ 30 ธันวาคม 2563 - 7 มกราคม 2564) พบว่ามีการกระทำผิด จำนวน 351 คดี คิดเป็นเงินค่าปรับ 5.61 ล้านบาท โดยแยกเป็น สุรา จำนวน 207 คดี ค่าปรับ 1.73 ล้านบาท ยาสูบ จำนวน 84 คดี ค่าปรับ 2.69 ล้านบาท ไพ่ จำนวน 9 คดี ค่าปรับ 0.04 ล้านบาท น้ำมันและผลิตภัณฑ์น้ำมัน จำนวน 18 คดี ค่าปรับ 0.11 ล้านบาท น้ำหอม จำนวน 2 คดี ค่าปรับ 0.09 ล้านบาท รถจักรยานยนต์ จำนวน 20 คดี ค่าปรับ 0.58 ล้านบาท และสินค้าอื่น ๆ จำนวน 11 คดี ค่าปรับ 0.37 ล้านบาท โดยมีของกลางแยกเป็นน้ำสุรา จำนวน 1,122.590 ลิตร ยาสูบ จำนวน 3,720 ซอง ไพ่ จำนวน 189 สำรับ น้ำมันและผลิตภัณฑ์น้ำมัน จำนวน 1,905.000 ลิตร น้ำหอม จำนวน 3,096 ขวด รถจักรยานยนต์ จำนวน 30 คัน
สรุปยอดรวมในปีงบประมาณ พ.ศ. 2564 ตั้งแต่วันที่ 1 ตุลาคม 2563 – 7 มกราคม 2564 พบว่ามีการกระทำผิด จำนวน 7,549 คดี คิดเป็นเงินค่าปรับ 138.42 ล้านบาท โดยแยกเป็น สุรา จำนวน 4,302 คดี ค่าปรับ 40.40 ล้านบาท ยาสูบ จำนวน 2,289 คดี ค่าปรับ 53.33 ล้านบาท ไพ่ จำนวน 179 คดี ค่าปรับ 1.90 ล้านบาท น้ำมันและผลิตภัณฑ์น้ำมัน จำนวน 268 คดี ค่าปรับ 16.23 ล้านบาท น้ำหอม จำนวน 32 คดี ค่าปรับ 1.53 ล้านบาท รถจักรยานยนต์ จำนวน 330 คดี ค่าปรับ จำนวน 8.44 ล้านบาท และสินค้าอื่น ๆ จำนวน 149 คดี ค่าปรับ 16.59 ล้านบาท โดยมีของกลางแยกเป็นน้ำสุรา จำนวน 168,440.305 ลิตร ยาสูบ จำนวน 187,355 ซอง ไพ่ จำนวน 11,669 สำรับ น้ำมันและผลิตภัณฑ์น้ำมัน จำนวน 494,213.000 ลิตร น้ำหอม จำนวน 79,235 ขวด รถจักรยานยนต์ จำนวน 467 คัน
“หากประชาชนท่านใดทราบเบาะแสการกระทำความผิดเกี่ยวกับสินค้าที่ต้องเสียภาษีสรรพสามิตสามารถแจ้งโดยตรงได้ที่กรมสรรพสามิต หรือสำนักงานสรรพสามิตพื้นที่ทุกแห่งทั่วประเทศ หรือ Call center 1713 ได้ตลอด 24 ชั่วโมง หรือที่ www.excise.go.th ซึ่งกรมสรรพสามิตจะปกปิดข้อมูลของผู้แจ้งเบาะแสเป็นความลับ และจะมอบสินบนนำจับให้ ภายหลังจากคดีเสร็จสิ้นเรียบร้อยแล้ว”
ฝ่ายประชาสัมพันธ์ สำนักงานเลขานุการกรม กรมสรรพสามิต
โทร/โทรสาร 0 2241 4778
วันศุกร์ที่ 8 มกราคม 2564
รมช.มนัญญา ประชุมหารือแนวทางแก้ไขปัญหาสมาชิกสหกรณ์โคนมภาคใต้-ตะวันตก น้ำนมดิบล้น ให้ อ.ส.ค. รับซื้อ 40 ตัน ผลิตนมยูเอชที
รมช.มนัญญา ประชุมหารือแนวทางแก้ไขปัญหาสมาชิกสหกรณ์โคนมภาคใต้-ตะวันตก น้ำนมดิบล้น ให้ อ.ส.ค. รับซื้อ 40 ตัน ผลิตนมยูเอชที
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ เปิดเผยภายหลังลงพื้นที่ติดตามการดำเนินงานของโรงงานผลิตภัณฑ์นมไทย-เดนมาร์ค ยูเอชที และเป็นประธานการประชุมร่วมกับผู้บริหารกระทรวงเกษตรและสหกรณ์ รองผู้ว่าราชการจังหวัดประจวบคีรีขันธ์ และตัวแทนสหกรณ์โคนมภาคใต้และภาคตะวันตก ว่าเป็นการร่วมกันหารือแนวทางแก้ไขปัญหาการรับซื้อน้ำนมดิบของสมาชิกสหกรณ์โคนมภาคใต้และภาคตะวันตก สืบเนื่องจากสถานการณ์ COVID -19 ทำให้เกษตรกรโคนมได้รับผลกระทบ น้ำนมดิบล้นกว่าวันละ 40 ตัน โดยเบื้องต้น องค์การส่งเสริมกิจการโคนมแห่งประเทศไทย (อ.ส.ค.) จะรับซื้อน้ำนมดิบ 40 ตัน นำไปผลิตเป็นนมยูเอชที และบริหารจัดการต่อไป
รมช.มนัญญา กล่าวว่า กระทรวงเกษตรและสหกรณ์ มีนโยบายขยายการรับน้ำนมดิบของเกษตรกรโคนมภาคใต้มากขึ้น โดยจะมีการสร้างโรงงานใหม่ สามารถรองรับน้ำนมดิบได้มากถึงวันละ 200 ตัน ซึ่งปัจจุบัน อ.ส.ค. มีข้อจำกัดในปริมาณการสำรองน้ำนมดิบของเกษตรกร และปริมาณการผลิตนมยูเอชที รวมถึงปริมาณกล่อมนมที่มีจำกัด จึงต้องร่วมกันหารือ ต้องประสานกับหลายหน่วยงาน เพื่อให้ได้แนวทางที่ดีต่อทุกฝ่าย
วันศุกร์ที่ 8 มกราคม 2564
รมว.สุชาติ ห่วงแรงงาน เผย บอร์ดแพทย์ สปส.เห็นชอบแนวทางคัดกรองโควิด-19 เชิงรุกพื้นที่ควบคุมสูงสุด
นายสุชาติ ชมกลิ่น รัฐมนตรีว่าการกระทรวงแรงงาน เผย คณะกรรมการการแพทย์ สำนักงานประกันสังคม มีมติเห็นชอบ แนวทางการคัดกรองการติดเชื้อโควิด -19 ให้แก่แรงงานในสถานประกอบการได้รับบริการทางการแพทย์เชิงรุก ค้นหาผู้ประกันตนที่เป็นกลุ่มเสี่ยงในสถานประกอบการ
เมื่อวันที่ 8 มกราคม 2564 นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า จากสถานการณ์การแพร่ระบาดของโควิด-19 ที่มีการระบาดใหม่อย่างรวดเร็วในขณะนี้ รัฐบาล ภายใต้การนำของ พล.อ.ประยุทธ์ จันทร์โอชา นายกรัฐมนตรี และกระทรวงแรงงานภายใต้การกำกับดูแลของ พล.อ.ประวิตร วงษ์สุวรรณ รองนายกรัฐมนตรี ได้มีความห่วงใยพี่น้องแรงงานและประชาชนทุกกลุ่มได้มีการสั่งการและดำเนินการตามมาตรการมาอย่างต่อเนื่อง จึงได้มอบหมายให้รัฐมนตรีว่าการกระทรวงแรงงานบูรณาการกับภาคส่วนที่เกี่ยวข้องในพื้นที่ทำงานเชิงรุก เพื่อเป็นการป้องกันและควบคุมการแพร่ระบาดของโรคดังกล่าวให้มีการจำกัดอยู่ในพื้นที่ไม่ให้เกิดการแพร่ระบาดในวงกว้าง ซึ่งจะส่งผลกระทบต่อเศรษฐกิจของประเทศทั้งทางตรงและทางอ้อม ตลอดจนสุขภาวะของประชาชนทั่วประเทศ คณะกรรมการการแพทย์ ตามพระราชบัญญัติประกันสังคมจึงได้มีการประกาศกำหนดหลักเกณฑ์ และอัตราค่าบริการทางการแพทย์กรณีคัดกรองการติดเชื้อโควิด – 19 ให้ผู้ประกันตนได้รับบริการทางการแพทย์เชิงรุก เพื่อการค้นหาผู้ประกันตนที่เป็นกลุ่มเสี่ยงในสถานประกอบการ สำหรับจังหวัดที่เป็นพื้นที่ควบคุมสูงสุดตามระดับความรุนแรงที่ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด -19) มีคำสั่ง
นายสุชาติ ยังกล่าวต่อว่า การดำเนินการในเรื่องนี้ขึ้นอยู่กับดุลยพินิจของคณะกรรมการโรคติดต่อแต่ละจังหวัดที่มีพื้นที่ควบคุมสูงสุด และคณะกรรมการโรคติดต่อกรุงเทพมหานคร ซึ่งจะเป็นการทำงานเชิงรุกร่วมกันในการเข้าไปยังสถานประกอบการเพื่อตรวจคัดกรองให้ลูกจ้างที่เข้าข่ายกลุ่มเสี่ยงต่อการสัมผัสเชื้อได้เข้ารับการตรวจหาเชื้อโควิด – 19 เพื่อให้ทราบผลภายใน 3-4 ชั่วโมง ซึ่งหากตรวจพบเชื้อก็จะต้องเข้าสู่กระบวนการควบคุมดูแลรักษาตามที่กระทรวงสาธารณสุขกำหนด ซึ่งจะเริ่มดำเนินการในพื้นที่ควบคุมสูงสุดในวันที่ 9 มกราคมนี้เป็นต้นไป
วันศุกร์ที่ 8 มกราคม 2564
แนะ! เตรียมเอกสารแสดงตัว เข้าออกพื้นที่ควบคุมสูงสุด
..
หลังจากมีประกาศข้อกำหนดในพื้นที่ควบคุมสูงสุด 5 จังหวัด
(จันทบุรี ชลบุรี ตราด ระยอง สมุทรสาคร)
ผู้ที่จะเดินทางเข้า-ออกจะต้องมี “เอกสารรับรองความจำเป็น”
.
ยื่นคำขอต่อเจ้าหน้าที่ฝ่ายปกครองในพื้นที่
ได้แก่ นายอำเภอ ปลัดอำเภอ กำนัน ผู้ใหญ่บ้าน
.
ส่วนผู้ที่ต้องขนส่งสินค้าจำเป็น สินค้านำเข้าส่งออก
ผู้ที่ทำงานด้านการแพทย์ ธนาคาร การศึกษา ขนส่ง
ให้แสดง “เอกสารรับรองการปฏิบัติหน้าที่”
.
ยื่นคำขอที่ผู้ประกอบการ นายจ้าง บริษัท
หัวหน้าหน่วยงานของรัฐ แล้วแต่กรณี
.
ผู้ที่มีความจำเป็นต้องติดต่อราชการ
ให้แสดง “เอกสารรับรองการติดต่อราชการ”
ออกให้โดยหัวหน้าส่วนราชการ
หรือหน่วยงานที่ไปติดต่อราชการ
.
ผู้ที่มีความจำเป็นเร่งด่วน
หากมีความล่าช้าอาจจะเกิดอันตรายถึงแก่ชีวิต
หรือเกิดความเสียหายร้ายแรง
ให้บันทึกข้อมูลการปฏิบัติไว้เป็นหลักฐาน
.
อย่างไรก็ตาม ขอความร่วมมือประชาชน
งดหรือชะลอการเดินทางข้ามเขตจังหวัด
และปฏิบัติตามมาตรการควบคุมโรคอย่างเคร่งครัด
#ไทยคู่ฟ้า #รวมไทยสร้างชาติ #ร่วมต้านโควิด19
-------------------
อัลบั้มภาพ
ข่าวที่เกี่ยวข้อง
ระวังสุดตัว! รุกตรวจโควิด-19 เรือประมง
ลงพื้นที่ให้กำลังใจพี่น้องชาวนครฯ
ยืนยัน! จัดหาวัคซีนโควิด ทุกขั้นตอนโปร่งใส
ขับเร็วเท่าไหร่ ไม่ถูกจับ
เฮ! ขึ้น’ด่วนฟรี ช่วงหยุดยาว
วันศุกร์ที่ 8 มกราคม 2564
อุณหภูมิลดอีก! สธ.แนะรักษาร่างกายให้อบอุ่น ป้องกันเจ็บป่วย ห่วงแยกอาการจากโควิด 19 ได้ยาก
ปลัดกระทรวงสาธารณสุข ห่วงอากาศเย็นลง อาจเจ็บป่วยง่ายขึ้น โดยเฉพาะโรคทางเดินหายใจ ทำให้แยกอาการจากโรคโควิด 19 ได้ยาก แนะสวมหน้ากาก ล้างมือ เว้นระยะห่าง ช่วยป้องกันโรค และดูแลสุขภาพให้อบอุ่นแข็งแรง คนมีโรคประจำตัวพกยาตลอดเวลา
วันนี้ (8 มกราคม 2564) นายแพทย์เกียรติภูมิ วงศ์รจิต ปลัดกระทรวงสาธารณสุข กล่าวว่า ในช่วงวันที่ 8-12 มกราคม 2564 กรมอุตุนิยมวิทยาประกาศเตือนประเทศไทยจะมีอากาศหนาวเย็นลง อุณหภูมิลดลง 5-7 องศาเซลเซียส โดยเฉพาะภาคตะวันเฉียงเหนือ ภาคเหนือ อากาศที่หนาวเย็นลงและแห้ง อาจทำให้ประชาชนเจ็บป่วยได้ง่าย โดยเฉพาะในเด็ก ผู้สูงอายุ สตรีมีครรภ์ ผู้ป่วยโรคเรื้อรังต่างๆ และผู้ป่วยโรคหอบหืด หรือมีภาวะหลอดลมอักเสบ หากเจ็บป่วยจะมีอาการรุนแรงมากกว่ากลุ่มอื่นๆ อาจมีอาการรุนแรง หายใจหอบเหนื่อย หายใจไม่อิ่ม หรือหายใจมีเสียงหวีดจากภาวะหลอดลมตีบได้ จึงขอให้ผู้ป่วยโรคเรื้อรังพกยาประจำตัวติดไว้เสมอ
สำหรับประชาชนทั่วไป ขอให้รักษาสุขภาพร่างกายให้แข็งแรง ทำร่างกายให้อบอุ่นอยู่เสมอ เพื่อป้องกันการเจ็บป่วยด้วยโรคทางเดินหายใจ ซึ่งในเดือนมกราคม – กุมภาพันธ์ 2563 เป็นช่วงที่มีอากาศหนาวเย็น พบผู้ป่วยไข้หวัดใหญ่สูงถึง 85,108 ราย คิดเป็นร้อยละ 70 ของผู้ป่วยทั้งปีที่มี 120,726 ราย เสียชีวิต 3 ราย อีกทั้งขณะนี้ประเทศไทยยังเผชิญกับสถานการณ์โรคโควิด 19 การเจ็บป่วยโรคทางเดินหายใจอาจทำให้แยกอาการจากโรคโควิด 19 ได้ยาก ต้องตรวจทางห้องปฏิบัติการเท่านั้น สิ่งสำคัญคือ ขอให้ประชาชนยังคงสวมหน้ากากผ้าที่สะอาดหรือหน้ากากอนามัยตลอดเวลา ล้างมือบ่อยๆ เว้นระยะห่าง สามารถช่วยป้องกันโรคโควิด 19 และโรคทางเดินหายใจอื่นๆ ได้ และดูแลสุขภาพร่างกายให้แข็งแรง โดยรับประทานอาหารที่มีประโยชน์ หลากหลาย ดื่มน้ำให้เพียงพอเพื่อเพิ่มความชุ่มชื้นแก่ผิว นอนหลับพักผ่อนให้เพียง งดดื่มสุราหรือเครื่องดื่มแอลกอฮอล์ เพราะไม่ได้ช่วยให้ร่างกายอบอุ่น แต่เป็นปัจจัยเสริมให้เสี่ยงต่อการเสียชีวิตจากอากาศหนาวเย็นได้
******************************* 8 มกราคม 2564
วันศุกร์ที่ 8 มกราคม 2564
ทส. เปิดสถานีตรวจวัดคุณภาพอากาศ จังหวัดพิษณุโลก
ทส. เปิดสถานีตรวจวัดคุณภาพอากาศ จังหวัดพิษณุโลก
8 มกราคม 2564 นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม (ทส.) เป็นประธานเปิดสถานีตรวจวัดคุณภาพอากาศ จังหวัดพิษณุโลก โดยมีจตุพร บุรุษพัฒน์ ปลัดกระทรวง ทส. นายรณชัย จิตรวิเศษ ผู้ว่าราชการจังหวัดพิษณุโลก นายอรรถพล เจริญชันษา อธิบดีกรมควบคุมมลพิษ (คพ.) นายบุญทรง แทนธานี นายกเทศมนตรีนครพิษณุโลก และหัวหน้าส่วนราชการที่เกี่ยวข้อง เข้าร่วม
นายวราวุธ เปิดเผยว่า จากสถานการณ์ฝุ่นละอองขนาดเล็ก PM2.5 ในพื้นที่ภาคเหนือ พบเกินมาตรฐานในหลายปีที่ผ่านมา ส่งผลกระทบต่อสุขภาพอนามัยของประชาชน รัฐบาลได้เห็นชอบแผนปฏิบัติการขับเคลื่อนวาระแห่งชาติ "การแก้ไขปัญหามลพิษด้านฝุ่นละออง" เพื่อใช้เป็นแนวทางปฏิบัติในการดำเนินการแก้ไขปัญหาฝุ่นละอองในภาพรวมของประเทศและในพื้นที่วิกฤต ทั้งนี้ภายใต้แผนปฏิบัติการขับเคลื่อนวาระแห่งชาติดังกล่าว กำหนดแนวทางการพัฒนาเครือข่ายการติดตามตรวจสอบคุณภาพอากาศให้ครอบคลุมทั่วประเทศ ภายในปี 2567 ซึ่งจังหวัดพิษณุโลกเป็นหนึ่งใน 17 จังหวัดภาคเหนือที่รัฐบาลให้ความสำคัญและกำหนดเป็นพื้นที่เป้าหมายในการดำเนินมาตรการควบคุมมลพิษฝุ่นละอองจากไฟป่าและการเผาในที่โล่ง ดังนั้น เพื่อให้ภาครัฐทั้งส่วนกลางและท้องถิ่นสามารถประเมินสถานการณ์คุณภาพอากาศได้ครอบคลุมทุกพื้นที่ ส่งผลให้การจัดการคุณภาพอากาศของประเทศและระดับจังหวัดมีความสมบูรณ์ยิ่งขึ้น ประชาชนได้รับการปกป้องรวมถึงการแจ้งเตือนสถานการณ์คุณภาพอากาศ และสามารถเฝ้าระวังและป้องกันสุขภาพของตนเองได้ จึงได้ดำเนินการติดตั้งสถานีตรวจวัดคุณภาพอากาศ เพื่อให้พร้อมสำหรับการตรวจวัดและรายงานข้อมูลคุณภาพอากาศได้ทันท่วงที
นายวราวุธ กล่าวต่อว่า อย่างไรก็ตาม การลดมลพิษจากแหล่งกำเนิดเป็นสิ่งที่สำคัญที่สุด กระทรวงทรัพยากรธรรมชาติและสิ่งแวดล้อม มุ่งหวังให้จังหวัดและหน่วยงานที่เกี่ยวข้อง ให้ความสำคัญในการลดมลพิษจากแหล่งกำเนิด ทั้งจากการเผาในที่โล่ง ฝุ่นละอองไฟป่า การจราจร และแหล่งกำเนิดอื่นๆ ตลอดจนสร้างความตระหนักและการรับรู้ของประชาชน ในการเข้ามามีส่วนร่วมลดกิจกรรมที่เป็นแหล่งกำเนิดมลพิษทางอากาศ เพื่อคุณภาพอากาศ ที่ดีและคุณภาพชีวิตที่ดีของประชาชน
โดยสถานีตรวจวัดคุณภาพอากาศ จังหวัดพิษณุโลก สามารถตรวจวัดคุณภาพอากาศในบรรยากาศ ตามวิธีมาตรฐานที่ถูกต้องและแม่นยำ โดยพารามิเตอร์ในการตรวจวัดคุณภาพอากาศ ได้แก่ ฝุ่นละอองขนาด 2.5 ไมครอน (PM2.5) ฝุ่นละอองขนาด 10 ไมครอน (PM10) ก๊าซโอโซน (O3) ก๊าซคาร์บอนมอนอกไซด์ (CO) ไนโตรเจนไดออกไซด์ (NO2) และ ก๊าซซัลเฟอร์ไดออกไซด์ (SO2) โดยแจ้งผลการตรวจวัดแบบออนไลน์ในเว็บไซต์ www.air4thai.com และแอปพลิเคชัน Air4Thai ในโทรศัพท์มือถือตั้งแต่เดือนมกราคมนี้เป็นต้นไป
วันศุกร์ที่ 8 มกราคม 2564
"อนุชา" ชื่นชม วัดโกรกกราก จ.สมุทรสาคร และอีกหลายวัด พร้อมให้ความช่วยเหลือตั้ง รพ. สนามดูแลประชาชน เพราะวัดเป็นศูนย์กลางฯ และเป็นที่พึ่งของประชาชนมาช้านาน
"อนุชา" ชื่นชม วัดโกรกกราก จ.สมุทรสาคร และอีกหลายวัด พร้อมให้ความช่วยเหลือตั้ง รพ. สนามดูแลประชาชน เพราะวัดเป็นศูนย์กลางฯ และเป็นที่พึ่งของประชาชนมาช้านาน
นายอนุชา นาคาศัย รัฐมนตรีประจำสำนักนายกรัฐมนตรี ชื่นชมกรณีที่ศูนย์ปฏิบัติธรรม วัดโกรกกราก ต.โกรกกราก อ.เมือง จ.สมุทรสาคร ได้ทำการปรับพื้นที่วัดเพื่อใช้เป็นโรงพยาบาลสนาม นับเป็นแบบอย่างที่ดีที่วัดซึ่งเป็นศูนย์รวมจิตใจ ยังคงเป็นที่พึ่งและเป็นศูนย์กลางของคนในชุมชนทุกยุคทุกสมัย อีกทั้งยังได้รับความร่วมมือจากทุกภาคส่วน รวมทั้งประชาชนในพื้นที่ใกล้เคียง แสดงออกถึงพลังความสามัคคี ความเอื้อเฟื้อของสังคมไทย เมื่อเกิดเหตุทุกข์ภัยใด ๆ มีผลกระทบได้รับความเดือดร้อน ประชาชนจะมีความเห็นอกเห็นใจและช่วยเหลือกันเกื้อกูลกันมาโดยตลอด
รัฐมนตรีประจำสำนักนายกรัฐมนตรี กล่าวว่า ตนมีความห่วงใยต่อสถานการณ์แพร่ระบาดของโรคติดเชื้อไวรัสโควิด-19 ระลอกที่ 2 ที่เกิดการแพร่ระบาดได้ง่ายและกระจายสู่วงกว้างอย่างรวดเร็ว โดยเฉพาะในพื้นที่ควบคุมสูงสุดและเข้มงวด ซึ่งสถานพยาบาลในพื้นที่อาจไม่เพียงพอต่อการให้บริการผู้ติดเชื้อที่มีปริมาณเพิ่มขึ้น ตนจึงขอความร่วมมือไปยังวัดทั่วประเทศ ที่มีความพร้อมในการให้บริการปรับพื้นที่เพื่อใช้เป็นโรงพยาบาลสนาม รองรับผู้ติดเชื้อที่มีอาการไม่รุนแรง เพื่อบรรเทาความแออัดแก่โรงพยาบาลหลักและอำนวยความสะดวกแก่บุคลากรทางการแพทย์ในการปฏิบัติหน้าที่ พบว่ามีอีกหลายวัดพร้อมให้บริการเตรียมปรับพื้นที่เป็น รพ.สนาม เช่น วัดช่องลม และวัดเทพนรรัตน์ ในพื้นที่ อ.เมืองสมุทรสาคร ซึ่งได้จัดเตรียมอาคารที่พักสำหรับรองรับผู้ติดเชื้อที่เข้ารับการรักษาไว้ด้วย
นอกจากนี้ วัดในพื้นที่ จ.ชลบุรี 4 แห่ง ได้เตรียมปรับพื้นที่เป็น รพ.สนาม เช่นกัน ประกอบด้วย
1. วัดคลองมือไทร อ.บ่อทอง จัดเตรียมศาลาสำหรับ 100-150 เตียง
2. วัดกุณฑีธาร อ.บ้านบึง จัดเตรียมอาคารสวนพุทธธรรมปฏิบัติธรรม สำหรับ 100 เตียง
3. วัดเขาช่องลม อ.ศรีราชา ปรับพื้นที่ว่างเปล่า 5 ไร่
4. วัดยุคลราษฎร์สามัคคี อ.พานทอง จัดเตรียมศาลา สำหรับ 50 เตียง
รัฐมนตรีประจำสำนักนายกรัฐมนตรี ขอความร่วมมือประชาชนปฏิบัติตามมาตรการป้องกันการแพร่ระบาดของโรคติดเชื้อไวรัสโควิด-19 ตามมาตรการที่รัฐกำหนด และติดตามข้อมูลข่าวสารจากศูนย์บริหารสถานการณ์โควิด-19 หรือ ศบค. เป็นหลัก เพื่อให้ได้รับข้อมูลที่ถูกต้องและเป็นประโยชน์ต่อการป้องกันและปฏิบัติให้ปลอดจากการติดเชื้อไวรัสโควิด-19
.....................
วันศุกร์ที่ 8 มกราคม 2564
ขอเชิญผู้ประกอบการสมัครเข้ารับการคัดเลือกรางวัลอุตสาหกรรมขนาดกลางและขนาดย่อมดีเด่น ประเภทการพัฒนาผลิตภัณฑ์เชิงสร้างสรรค์ (Creative SME) ประจำปี 2564
กระทรวงอุตสาหกรรม ขอเชิญผู้ประกอบการสมัครเข้ารับการคัดเลือกรางวัลอุตสาหกรรมขนาดกลางและขนาดย่อมดีเด่น ประเภทการพัฒนาผลิตภัณฑ์เชิงสร้างสรรค์ (Creative SME) ประจำปี 2564
กระทรวงอุตสาหกรรม ขอเชิญผู้ประกอบการสมัครเข้ารับการคัดเลือกรางวัลอุตสาหกรรมขนาดกลางและขนาดย่อมดีเด่น ประเภทการพัฒนาผลิตภัณฑ์เชิงสร้างสรรค์ (Creative SME) ประจำปี 2564
วันศุกร์ที่ 8 มกราคม 2564
รมว.ยุติธรรม เชื่อกฎหมายปลดล็อกกระท่อมผ่านสภาเดือน ก.พ. มั่นใจ ส.ส.รัฐบาล - ฝ่ายค้านเห็นด้วย ยันต้องมีกฎหมายรองป้องกันเด็กและเยาวชน -คนต้มน้ำท่อมทำ ๔ คูณ ๑๐๐ ควบคุมคนปลูกเพื่ออุตสา
นายสมศักดิ์ เทพสุทิน รัฐมนตรีว่าการกระทรวงยุติธรรม พร้อมด้วย นายวิชัย ไชยมงคล เลขาธิการ ป.ป.ส. และ พ.ต.ท.ไพศิษฎ์ สังคหะพงศ์ รองเลขาธิการ ป.ป.ส.​ ร่วมแถลงข่าวความคืบหน้าการถอดพืชกระท่อมออกจากยาเสพติให้โทษ
ในวันศุกร์ที่ ๘ มกราคม ๒๕๖๔ เวลา ๑๔.๐๐ น. ณ ห้องประชุมชิดชัย วรรณสถิตย์ สำนักงานคณะกรรมการป้องกันและปราบปรามยาเสพติด (ป.ป.ส.) นายสมศักดิ์ เทพสุทิน รัฐมนตรีว่าการกระทรวงยุติธรรม พร้อมด้วย นายวิชัย ไชยมงคล เลขาธิการ ป.ป.ส. และ พ.ต.ท.ไพศิษฎ์ สังคหะพงศ์ รองเลขาธิการ ป.ป.ส.​ ร่วมแถลงข่าวความคืบหน้าการถอดพืชกระท่อมออกจากยาเสพติให้โทษ โดยมีการวีดีโอคอนเฟอร์เรนซ์กับผู้นำชุมชนจาก ๓ จังหวัด คือ จังหวัดสุราษฎร์ธานี พัทลุง และตรัง
นายสมศักดิ์ กล่าวว่า วันนี้ คณะกรรมาธิการพิจารณาร่าง พ.ร.บ.ยาเสพติดให้โทษ (ฉบับที่..) พ.ศ.... ได้พิจารณาเสร็จแล้วทั้ง ๘ มาตรา โดยตัดบทลงโทษที่เกี่ยวกับพืชกระท่อมออกทั้งหมด และได้พิจารณาลดเวลาการบังคับใช้กฎหมายจากเดิม ๑๘๐ วันเหลือ ๙๐ วัน และต้องมีการออกกฎหมายรอง คือ พ.ร.บ.พืชกระท่อม เพื่อป้องกันไม่ให้เด็กและเยาวชนนำไปใช้ รวมทั้งการกำหนดไม่ให้คนนำไปใช้ผลิตเป็นลักษณะอื่น เช่น ๔ คูณ ๑๐๐ เพราะหากไม่มีกฎหมายควบคุมจะดูเป็นว่าประมาทเกินไป แต่หากทำกฎหมายรองไม่ทัน ประชาชนจะสามารถดำเนินการได้โดยไม่มีอะไรควบคุม ซึ่งทางส่วนที่เกี่ยวข้องต้องเร่งทำให้เสร็จตามระยะเวลาที่กำหนด โดยหลังจากที่ กมธ.ชุดนี้ ตรวจร่างอีกครั้งในวันที่ 15 ม.ค.นี้ จะส่งร่าง พ.ร.บ. เข้าสู่การพิจารณาของสภาผู้แทนราษฎรในวาระที่สองและสาม โดยสมัยการประชุมสภาจะปิดสิ้นเดือน ก.พ. ซึ่งตนเชื่อว่าการพิจารณาของสภาฯ จะเสร็จภายในสมัยประชุมนี้ จากนั้นจะส่งให้กับทางวุฒิสภาพิจารณาต่อไป ส่วนกฎหมายรองนั้นอยู่ในชั้นการพิจารณาของคณะกรรมการกฤษฎีกาแล้ว
นายสมศักดิ์ กล่าวว่า ตนขอชี้แจงกับประชาชนว่า พ.ร.บ.พืชกระท่อม ที่เป็นกฎหมายรองจะเขียนเรื่องการขออนุญาตสำหรับการปลูก แต่สำหรับชาวบ้านที่ปลูกไม่กี่ต้นจะใช้คำว่าขึ้นทะเบียน หรือรายงานให้ ป.ป.ส. ในพื้นที่ทราบ แต่การปลูกเพื่ออุตสาหกรรมต้องขออนุญาตให้ถูกต้อง ส่วนการดูแลเด็กและเยาวชนน่าจะใช้กฎหมายลักษณะเดียวกับเหล้าและบุหรี่ ทั้งนี้มีคนถามตนว่าทำไมไม่ปลดล็อก ๑๐๐% ตนขอชี้แจงว่า พืชกระท่อมถูกห้ามมาเป็นเวลานานกว่า ๗๗ ปี หากปลดล็อกทีเดียวบางครั้งคนที่เขาไม่เห็นด้วยจะท้วงติง แม้ว่าจะมีจำนวนน้อยก็ตาม แต่หากเราไม่ฟังก็อาจจะพ่ายแพ้ได้
"กระทรวงยุติธรรม โดยสำนักงาน ป.ป.ส. เริ่มยกร่าง พ.ร.บ. ฉบับนี้ ตั้งแต่ ๒ มกราคม ๒๕๖๓ ถึงวันนี้ ๑ ปีแล้ว ที่เราดำเนินการมา เหลือแค่อีก ๓ ขั้นตอน ร่างนี้จะเป็นกฎหมายอย่างสมบูรณ์ ซึ่ง กมธ.ได้ให้คำมั่นสัญญาจะทำให้สำเร็จ และตนก็เชื่อว่า ส.ส.ทั้งฝ่ายรัฐบาล และฝ่ายค้าน รวมทั้ง ส.ว. ส่วนใหญ่เห็นด้วยกับร่างกฎหมายนี้ ทำให้เชื่อว่าจะทำกฎหมายนี้สำเร็จอย่างแน่นอน ทั้งนี้ หากสถานการณ์โควิด-19 เบาบางลง ตนจะลงพื้นที่ไปเยี่ยมในพื้นที่ " นายสมศักดิ์ กล่าว
วันศุกร์ที่ 8 มกราคม 2564
ธพส. ขานรับนโยบายรัฐบาลป้องกันโควิด-19 ระบาด ออกมาตรการทำงานที่บ้าน ลั่นไม่กระทบภารกิจ
ธพส. ผู้บริหารศูนย์ราชการเฉลิมพระเกียรติ ๘๐ พรรษา ๕ ธันวาคม ๒๕๕๐ ขานรับนโยบายรัฐบาล ออกมาตรการและแนวทางปฏิบัติให้พนักงาน และลูกจ้างในสังกัดปฏิบัติงานในสถานที่พักอาศัย เพื่อลดการแพร่ระบาดของโรคติดเชื้อไวรัสโคโรนา 2019 ระลอกใหม่
ดร.นาฬิกอติภัค แสงสนิท กรรมการผู้จัดการ บริษัท ธนารักษ์พัฒนาสินทรัพย์ จำกัด เปิดเผยว่า หลังจากเริ่มมีการแพร่ระบาดของโรคติดเชื้อไวรัสโคโรนา 2019 ระลอกใหม่ ตั้งแต่ช่วงปลายปีที่ผ่านมา และรัฐบาลได้มีข้อกำหนดและมาตรการต่าง ๆ เพื่อแก้ไขสถานการณ์ โดย ธพส. ได้คำนึงถึงความปลอดภัยในการปฏิบัติงานของพนักงานและลูกจ้างในสังกัด รวมถึงลดความแออัดในที่ทำงาน จึงขานรับนโยบายของรัฐบาล ออกมาตรการและแนวทางปฏิบัติให้แก่พนักงาน และลูกจ้างในสังกัดที่มีความใกล้ชิดกับผู้ที่มีความเสี่ยงในการติดเชื้อโควิด-19 ผู้ที่ใช้ระบบขนส่งสาธารณะในการเดินทางมาทำงาน และผู้ที่ไม่จำเป็นต้องปฏิบัติงานที่สำนักงานของ ธพส. สามารถปฏิบัติงานในสถานที่พักอาศัย หรือ Work From Home ได้เท่าที่จำเป็น โดยไม่ส่งผลกระทบต่องาน ตั้งแต่วันที่ 7 มกราคม 2564 ที่ผ่านมา
ส่วนพื้นที่บริเวณศูนย์ราชการเฉลิมพระเกียรติฯ แจ้งวัฒนะ ที่ ธพส. เป็นผู้ดูแลอยู่นั้น ยังคงมีการใช้มาตรการต่าง ๆ ทั้ง 4 ด้านคือ ด้านการคัดกรองการเข้า-ออกอาคาร ด้านการทำความสะอาดและฆ่าเชื้อ ด้านการขนย้ายผู้มีความเสี่ยง และด้านการประชาสัมพันธ์ เพื่อป้องกันการแพร่ระบาดอย่างเข้มข้น
สำหรับประชาชนทั่วไป หรือผู้ที่ต้องการเข้ามาติดต่อกับ ธพส. สามารถสอบถามข้อมูลเพิ่มเติมได้ที่ โทรศัพท์ 0 2142 2222 และ 0 2142 2203
ฝ่ายสื่อสารองค์กร ธพส.
โทร.0 2142 2264
วันศุกร์ที่ 8 มกราคม 2564
นายกรัฐมนตรีชม ส.ค.ส. จากเยาวชน ที่ส่งถึงนายกรัฐมนตรีในโอกาสปีใหม่ 2564 และวันเด็กแห่งชาติ อวย พรให้เด็กทุกคนมีความสุขในวันเด็กและตลอดไป ให้ประสบความสำเร็จทุกอย่าง
พลเอก ประยุทธ์ จันทร์โอชา นายกรัฐมนตรี ชม ส.ค.ส. จากเยาวชน ที่ส่งถึงนายกรัฐมนตรีในโอกาสปีใหม่ 2564 และวันเด็กแห่งชาติ อวยพรให้เด็กทุกคนมีความสุขในวันเด็กและตลอดไป ให้ประสบความสำเร็จทุกอย่าง
วันนี้ (8 ม.ค.64) ณ ตึกไทยคู่ฟ้า ทำเนียบรัฐบาล พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ชม ส.ค.ส. ของเด็กและเยาวชนจากทั่วประเทศที่ส่งถึงนายกรัฐมนตรี เนื่องในโอกาสปีใหม่ 2564 และวันเด็กแห่งชาติ โดยเด็กและเยาวชนได้เขียนข้อความอวยพรและให้กำลังใจนายกรัฐมนตรีในการทำงานด้วย เช่น “สู้ ๆ นะคะ ลุงตู่” และมีการเขียนความในใจถึงนายกรัฐมนตรี เช่น “นายกเป็นคนดี และนายกดูแลประชาชนได้ดีมากค่ะ หนูประทับใจในตัวลุงตู่มาก หนูรักนายก” เป็นต้น
พร้อมกันนี้ นายกรัฐมนตรี กล่าวรู้สึกเสียดายที่ปีนี้จัดงานวันเด็กไม่ได้ ซึ่ง ส.ค.ส.ที่เด็ก ๆ ส่งมา น่าชื่นใจ นายกฯ ก็ได้ส่งกลับไปให้เด็ก ๆ ด้วยเหมือนกัน โดยวันพรุ่งนี้จะมีการถ่ายทอดงานวันเด็กที่นายกรัฐมนตรีได้พูดคุยกับเด็ก ๆ ผ่านสถานีโทรทัศน์ช่องต่าง ๆ ซึ่งเด็กทุกคนคืออนาคตของชาติ ในวันหน้าจะเป็นเยาวชน แล้วเข้าสู่วัยแรงงาน เมื่อจบการศึกษาก็จะมีงานทำ จะเป็นอนาคตที่ดูแลพ่อแม่ พี่น้อง และครอบครัวต่อไป โอกาสนี้ นายกรัฐมนตรีกล่าวอวยพรให้เด็ก ๆ ทุกคนมีความสุขในวันเด็กและตลอดไป ให้ประสบความสำเร็จทุกอย่าง
.......................................
กลุ่มประชาสัมพันธ์และเผยแพร่ สำนักโฆษก
วันศุกร์ที่ 8 มกราคม 2564
​“วราวุธ” รมว.ทส. ลุยต่อลงพื้นที่อุทยานแห่งชาติรามคำแหง สร้างขวัญกำลังใจให้เจ้าหน้าที่ ย้ำ การปฏิบัติด้วยความซื่อสัตย์ สร้างความร่วมมือและเร่งแก้ปัญหาความเดือนร้อนให้แก่ประชาชน
​“วราวุธ” รมว.ทส. ลุยต่อลงพื้นที่อุทยานแห่งชาติรามคำแหง สร้างขวัญกำลังใจให้เจ้าหน้าที่ ย้ำ การปฏิบัติด้วยความซื่อสัตย์ สร้างความร่วมมือและเร่งแก้ปัญหาความเดือนร้อนให้แก่ประชาชน
“วราวุธ” รมว.ทส. ลุยต่อลงพื้นที่อุทยานแห่งชาติรามคำแหง สร้างขวัญกำลังใจให้เจ้าหน้าที่ ย้ำ การปฏิบัติด้วยความซื่อสัตย์ สร้างความร่วมมือและเร่งแก้ปัญหาความเดือนร้อนให้แก่ประชาชน
วันนี้ (8 ม.ค.64) เวลา 13.00 น. นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม (รมว.ทส.) พร้อมด้วย นายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม ตาม (ปกท.ทส.) ลงพื้นที่ตรวจเยี่ยม สร้างขวัญกำลังใจและมอบอุปกรณ์ยังชีพแก่ผู้พิทักษ์ป่า พนักงานดับไฟป่า เพื่อเตรียมพร้อมรับมือกับสถานการณ์หมอกควันไฟป่าที่อาจเกิดขึ้นในช่วงฤดูนี้ และได้กำชับให้ปฏิบัติตามมาตรการของศูนย์บริหารโควิด-19 โดยมี หัวหน้าอุทยานแห่งชาติรามคำแหงให้การต้อนรับ พร้อมด้วย ข้าราชการ พนักงาน และเจ้าหน้าที่อุทยานฯ
โอกาสนี้ รัฐมนตรีว่าการกระทรวงทรัพยากรธรรมชาติและสิ่งแวดล้อม ได้รับฟังปัญหาและอุปสรรคในการดำเนินงาน พร้อมให้แนวทางการดำเนินงานว่า “หัวใจสำคัญในการทำงานจะต้องมีความอดทน มีความซื่อสัตย์ สุจริต และเรียนรู้ ทำความเข้าใจวิถีชีวิตของประชาชนในพื้นที่ เพื่อสร้างความร่วมมือกัน และเร่งแก้ปัญหาความเดือนร้อนให้แก่ประชาชน” และขอเป็นกำลังใจให้ทุกคนด้วย นอกจากนี้ รมว.ทส. และ ปกท.ทส. ได้ปลูกต้นไม้บริเวณหน้าสำนักงานฯ ในโอกาสนี้ด้วย
วันศุกร์ที่ 8 มกราคม 2564
ระวังสุดตัว! รุกตรวจโควิด-19 เรือประมง
..
การระบาดของโรคโควิด-19 รอบใหม่นี้
เกิดในพื้นที่อาหารทะเล จึงเป็นธรรมดา
ที่ประชาชนจะเกิดความไม่แน่ใจ
.
เพื่อเพิ่มความเชื่อมั่นแก่ผู้รักอาหารทะเล
รัฐบาลจึงเดินหน้าตรวจคัดกรองโรคโควิด-19
“ทุกคนในเรือประมง” ทั้งเจ้าของและแรงงาน
อย่างเข้มข้น !
.
ด้วยการตรวจวัดอุณหภูมิ
การเจาะเลือด (rapid test)
และตรวจซ้ำ ด้วยการป้ายเนื้อเยื่อหลังจมูก (swap)
.
ระหว่างรอฟังผลการตรวจ
ทุกคนจะต้องกลับไปอยู่ในเรือ
และออกไปลอยลำอยู่กลางน้ำ
โดยมีเจ้าหน้าที่คอยเฝ้าระวัง
ไม่ให้มีการลักลอบพบกับคนนอกเรือ
.
เมื่อผลตรวจออกแล้ว
เรือลำไหน ไม่มีผู้ป่วย จะได้รับหนังสืออนุญาต
ให้ทำประมงได้ตามปกติ
.
เรือลำใด พบคนป่วยโควิด-19 แม้แต่คนเดียว
ทุกคนบนเรือจะต้องเข้าระบบกักกันโรค
ของสาธารณสุข และรักษาผู้ป่วยจนหายดี
.
เพื่อเพิ่มความมั่นใจ ให้แก่ผู้ค้า ผู้ซื้อ และ ผู้บริโภค
ว่าอาหารทะเลไทย ปลอดภัยจากโควิด-19
ตั้งแต่ต้นทาง
.
#ไทยคู่ฟ้า #รวมไทยสร้างชาติ #ร่วมต้านโควิด19
-------------------
อัลบั้มภาพ
ข่าวที่เกี่ยวข้อง
แนะ! เตรียมเอกสารแสดงตัว เข้าออกพื้นที่ควบคุมสูงสุด
ลงพื้นที่ให้กำลังใจพี่น้องชาวนครฯ
ยืนยัน! จัดหาวัคซีนโควิด ทุกขั้นตอนโปร่งใส
ขับเร็วเท่าไหร่ ไม่ถูกจับ
เฮ! ขึ้น’ด่วนฟรี ช่วงหยุดยาว
วันศุกร์ที่ 8 มกราคม 2564
ปรับเงื่อนไขโครงการ “จ้างงานเด็กจบใหม่” ขยายถึงสิ้นปี 64
วันศุกร์ที่ 8 มกราคม 2564
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเห็นชอบปรับเงื่อนไขโครงการจ้างงานเด็กจบใหม่โดยภาครัฐและเอกชน หรือ Co-Payment เพื่อช่วยเหลือนักศึกษาที่ไม่สามารถเข้าโครงการได้และหลายคนได้รับผลกระทบจากการแพร่ระบาดของโรคโควิด-19 ต้องออกจากงาน จากเดิมที่ต้องเป็นนักศึกษาจบใหม่ไม่อยู่ในระบบประกันสังคม และจบการศึกษาปี 2562 เป็นไม่จำกัดว่าอยู่ในระบบประกันสังคมหรือไม่ และมีอายุไม่เกิน 25 ปี หากเกิน 25 ปี ต้องจบการศึกษาหลังปี 2562 และให้นายจ้าง จ่ายค่าจ้างตามอัตราค่าจ้างขั้นต่ำของจังหวัด โดยรัฐบาลอุดหนุนเงินเดือน ไม่เกินร้อยละ 50 ต่อคนต่อเดือน พร้อมขยายเวลาโครงการจนถึง 31 ธ.ค. 64 เพื่อจ้างงานต่อเนื่องครบ 1 ปี
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี